b'\n_START_ARTICLE_\nMu\xc5\xa1ezib-Marduk\n_START_PARAGRAPH_\nMu\xc5\xa1ezib-Marduk je bil kaldejski princ, ki je kot kralj Babilonije vladal od leta 693 do 689 pr. n. \xc5\xa1t._NEWLINE_Na babilonskem prestolu je nasledil kralja Nergal-u\xc5\xa1eziba. Leta 689 je s podporo elamskega kralja Humban-nimena vodil upor Babiloncev proti asirskemu kralju Sanheribu in se z njim spopadal v bitki pri Haluli. Kdo je v bitki zmagal, ni jasno, ker sta zmago razglasili obe strani, vsi kralji pa so ostali na svojih prestolih. Na splo\xc5\xa1no velja, da so Asirci utrpeli velike izgube. _NEWLINE_Kralja Humban-nimeno je kasneje istega leta zadela kap. Mu\xc5\xa1ezib-Marduk je z njegovo smrtjo izgubil mo\xc4\x8dnega zaveznika, Sanherib pa je izkoristil prilo\xc5\xbenost in napadel Babilon. Po devetmese\xc4\x8dnem obleganju ga je osvojil. Da bi ma\xc5\xa1\xc4\x8deval smrt svojega sina A\xc5\xa1ur-nadin-\xc5\xa1umija, ki so ga Babilonci leta 694 pr. n. \xc5\xa1t. predali Elamitom, je Sanherib oplenil in po\xc5\xbegal Babilon, poru\xc5\xa1il njegovo obzidje in vanj napeljal vodo iz Evfrata. Mu\xc5\xa1ezib-Marduk je bil med obleganjem najverjetneje ubit.'